NAMBAR 24 HRAN - Khanchu Balaama’n Israelhai sat a ivur - Bible Search\nNAMBAR 23 NAMBAR 25\n1Khanchu Balaama’n Israelhai sat a ivur hi Pathianin a nuampui a nih ti an hriat suak tâka; khasikin matona anga irsinsiana dang zong ta loiin ram tiang a fe tâka. 2Khan Balaama’n Israel irchihai chu ama panama an om kha a hmuin chu, Pathian irtha a chunga a zuang tunga, 3khanchu hi thu hi a leihril tâka;\n“Beora nâipa Balaama leihrilna,\nfel taka hmu theituhai chu;\n4Pathianin thu a ihrilhai inhriat theia,\nmit leh en maia inlârna hmutu,\nPathian Itinrêngthothei kuang ata inlârna hmutu’n.\n5Israelhai puan in chu a sate’n a saa,\n6Tûm thing irtâng angin a’rtânga,\nTuidung kôla irhuanhai ang a ni;\nRengpa iphun aloe hai ang a nia,\ntuidung kôla sidar thing ang a ni.\n7Rotui tamtak dong an ta,\nan chîmuhai chu tui omna hmuna tû an ti.\nAn rênghai khom chu Agaga nêkin roiinpui an ta;\na roirêlna khom ram hlatak dên a ti.\n8Pathianin Aigupta ram ata a hruai suakhaia,\nanni ta hrangin rama sele angin an râlhai a doi pehai ngai.\nAn râlhai chu an hnê pehaia,\nan ruhai irnoitirin, an sâihlihai khom an khiaktir pehai ngai.\n9 Hi nam hi chu kâmkeibaknei hrât tak ang a nia,\na inin chu tûte’n kaithoi ngam ngai mahai.\nIsraelhai satvurtu chu satvurin om a ta,\nIsraelhai khuasâltu chu khosâlin om a ti,” a tia.\n10Khanchu Balaama chunga Balaka chu a ning an mur pea; Balaka’n Balaama kuang, “Ki râlhai khuasâl hrangin nang ki koia, khannisian hi voithum sat ni vurhai tâka. 11Khasikin ni omna tiang rot ta ro, roiinpui taka nang chôiirsâng ki nuama khannisian Rengpa’n nang phal loi a ni hi,” a tia.\n12Khanchu Balaama’n Balaka kuang, “Palai ni hong itîrhai kuang khom khan ki ihril mo ni ta ma, 13ni ina rângachak le tangkahai hi ni pe ving khomin lân, Rengpa thupêk chu zôm loiin, ki bingin ite tho no ning, Rengpa’n hril hrang a ni iti vai kêng ki ihril hrang,” tiin.\nBalaama leihrilna hnungkhôn\n14Khan Balaama’n Balaka kuang, “Irngai ro, atûn chu ki mihai kuang kîr nôk hrang ki ni ta, khannisian ki kîr nôk mân hin, sûnmatona ni mihai chunga an itho hrang lam hi nang la irhmutir ki ti,” a tia. 15Khanchu hi leihrilna hi a hril pe tâka:\nfel taka hmu theitu thuhai chu,\n16Pathianin thu a ihrilhai inhriat theia,\ninchungtak ata inhriatna hmu theitu,\nmit le en maia inlâr hmutu,\nItinrêngthothei ata inlârna hmutu’n;\n17sûnmaton tiang ki ena,\nIsrael namhai ki hmua;\nârsi vâr tak anga rêng kha nam ata la suak a ta,\nsim tianga meikhu angin Israel ata hong suak a ti.\nMoab hruaituhai kha doi a ta,\nSetha mihai chu lan hnêhai a ti.\n18Edom-a râlhai chu doi a ta,\nan ramhai chu ama ta lan chang ving a ti;\nIsrael chu a râl murdi inhnêin om mai a ti.\n19Israel namhaiin sirphahai an ta,\na la hring sunhai khom la’rhmangtir ving thei a ti,” a tia.\n20Khanchu Balaama inlârna khan Amalek mihai a hmua; hi leihrilna thu hi a hrila:\n“Amalek chu nam tin laia a hrât tak a nia,\nkhannisian a hnungkhôn taka chu kumtuanga hrangin irhmangin om a ti,” a tia.\n21Khanchu inlârna’n Ken mihai a hmu nôka, hi leihrilna thu hi a hrila:\n“Ni omna hmun chu a deta,\nnir bu chu lungpui chunga om a nia,\n22Khannisian Ken mihai chu inboiin la om an ti.\nAssuria suaka nang an hruai tika,” a tia.\n23Balaama’n hi leihrilna thu hi a hrila,\n“Kho tianga mi mo an ini,\nhmâr tiang irbûmhai hi?\n24Kittim ram ata irkuanghai hong tung a ta,\nAssuria le Eber chu rûn an ta,\nkhannisian anni khom chu inboipaiin om an ti,” a tia.\n25Khanchu Balaama chu a thoia, an khua tiang a fe tâka, Balaka khom a fe sa tâka.


NAMBAR 11 HRAN - Khanchu an dengtheinahai sikin - Bible Search\n1Khanchu an dengtheinahai sikin mipuihaiin Rengpa inhriat hrangin an chiara, Rengpa’n an hriathai tena chu a ning an mura, mipuihai chunga mei a zuang tîra; an laia meichokin, an riakbuk hmor tiang chu a kâng tâka. 2Khanchu mipuihai khan Mosia an koia, Mosia kha Rengpa kuang a chongchaia, mei kha a thi nôk tâka. 3Rengpa mei kha an laia a chok sikin, kha hmun irhminga khan Tabera an ti tâka.\nMosia’n hruaitu sômsari an thanghai\n4Khan, nam dang senkhat an laia omhai khan a sân hmê irzukna an hong nei tâka, khan Israel irchihai khom kha an chiar sa tâka. “Hmê fâk hrang hi nei inlân chu o! 5Aigupta rama khan a man boiin ei nuam dôr nga ei fâka, khabana fanghma hai, vâifanghma hai, purûn sel hai, purûn til hai le purûnngoi hai ei la’nhriat maia; 6khannisian atûn hin chu ei bu nêk ei anh fâk zar khom suak ta maka, fâk hrang dang lak ite om ta maka, a nî tina ei ifâk mana ti bana chu,” an tia.\n7(Mana chu chîmu ru angin an lang dân chu lunghlu ang a nia, 8-9 Zâna riakbuk kôlhaia irdo leh an tâk suama, zîng khovâra chu mipuihaiin an hrûta bu nôina khan an nôi india, suma khom an suk ngaia, khanchu bêla an era, bai khomin an sin ngai, oliv hriak leh bai sin ang hin a om ngai. 10Khan mipuihai kha a in sûngkua kua’n, an puan in kotbâia an chap ti kha Mosia’n an hriata, khan Rengpa chu a sân a ning an mur pe tâka. 11Khan, Mosia khom kha a milunghoi pe ta maka, khanchu Rengpa kuang, “Itho sika mo ni sinthotu hi deng ni ni intheitir? Imo ni milunghoi loina ki chunga ni inei? Hi mipuihai mophurna hi keima chunga ni ibâng? 12Hi mipuihai hi ki nâihai mo an nia? An pi le puhai kuanga chonginkunga pêk ni inkungna rama hruai inlûthai hrangin, nâi neitu’n irhnu nêk lai a ipom angin ni ni inpomtir? 13Hi mipuihai ruk hrang dôr hi kho rengata mo hmê ki ihmu zoi hrang? ‘Kin fâk hrangin hmê ni pe ro,’ tiin an ni ichapkhum hi. 14Hihai hi ki bingin chu hruaihai thei no ning, keima ta hrangin an tak hrai tâk sikin. 15Hianga ni lo hrang a ni’n chu, nin renin lân, atûn atûn ni thatpai zel ro, deng nin theitir ta no ro,” a tia.\n16Rengpa’n Mosia kuang, “Israelhai upa mipuihai upa le an hruaitu nia ni inhriat mi sômsari keima kuang hong hruaihaiin lân, irtongna Biakbuka nangma leh ngîrsuam hrangin hong hruaihai roh. 17Khanchu zuang chum ki ta, khataka khan nang zuang chongpui ki ti; khan nangma kuanga irtha kha an chunga sia ki ta, ni bingin pêl loiin mipuihai puakrik kha nang pêlpui an ti. 18Khanchu nangin mipuihai kuang, ‘Nangtûka hrang hin irthâr irthiang unglân, khanchu hmê fâk hrang chu man ngêt nin ti. Kin hmê fâk hrang tu’n mo a ni ipêk hrang? Aigupta rama khan a ihoi tie le te, tiin Rengpa inhriatin nin chapa, khasikin Rengpa’n hmê nangni pe a ta, fa ngêt nin ti. 19Sûn khat mani, sûn hni mani, sûn ringa mani, sûn sôm mani, sûn sôminhni mani vai ual khom ni no nia. 20Tha khat sûng chu, hnông raka inluak rakin fa nin ti, nin kuanga om Rengpa hnôla, itho hranga Aigupta rengata suak mo ei ini o, tia nin chap sikin,’ ti ro,” a tia.\n21Khan, Mosia khan Rengpa kuang, “Hitaka hin mi nuairuk kir ôihaia, tha khat sûnga an hmê fâk hrang nangni pe ki ti, ni iti hi? 22Kêlbelra le sa danghai hi that pehai ngânin lân, an ikhop thei hrang ma ni? Tuipuia nga murdi chel pehaiin lân an iruk hrang ma ni?” a tia.\n23Khanchu Rengpa’n Mosia kuang, “Ki’rchamneina hi a ihek thei hrang ma ni? ki iti hi a tung le tung loi inhre lat ta ni ti?,” a tia.\n24Khanchu Mosia kha a suaka Rengpa thu chu mipuihai kha a hrilhaia; khanchu hruaitu sômsarihai a koibûmhaia; Biakbuk kôla khan an ngîrtirhaia. 25Khanchu Rengpa kha sûm laia a zuanga, a chongpuia, Mosia kuang irtha a lei ipêk senkhathai kha lâkin hruaitu sômsarihai kha a pêkhaia. Khanchu irtha kha an chunga a chum le zel khan, deipuhai angin thu an hrila, khannisian kha kha chu tho thei mai ta mahaia. 26Khanchu hruaitu sômsarihai laia mi inhni, Eldada le Medada chu Biakbuk sûnga khan an la oma, puan in tiang la fe mahai, kha khan irtha kha an chunga a zuang chum pehai nôka, anni khom deipuhai angin thu an hril tâka. 27Khan ruatharte inkhat hi intânin Eldada le Medada sintho kha Mosia an va hrila. 28Khanchu Nuna nâipa Josua, ruatharte a ni lai ata Mosia changpui ngaitu khan, Mosia kuang “Ka pu Mosia khaphai ta ro,” a tia.\n29Khan Mosia’n a kuang, “Keima sika hin ni ihnarsâhai mo? Rengpa mi murdihai hi deipu ni vinghai sian, Rengpa’n an chunga irtha sem pehai ving sian ei ti lai hin,” a tia. 30Khanchu Mosia le Israel hruaitu sômsarihai kha riakbuka an kîr nôk tâka.\nRengpa’n mâmim an suahai\n31Khanchu Rengpa’n phâivua an thotira, tuipui ata mamîm a hong sêm suakhaia, hnuai ata mûk hni irsângin an hong vuanga. Riakbuk le a kôlvêla khan hmun lian tak an dâp zuak tâka. 32Mipuihai khan sûn nitungin le zân khovârin sûn dang nôka sûn nitungin mamîm kha an irfuanghaia, a’rkhôm intômtak khomin Homer sôm chu an irkhôma; an riakbuk kôla khan an inchârhaia. 33Khanchu kha hmê kha an fâka, an fâk zoi mânin; mipuihai chunga Rengpa ning kha a zuan mur pea, mipuihai kha hripuiin a hremhai tâka. 34Kha hmun irhminga khan Kibroth Hattaavah an tia; kha hmuna khan hmê irzuka rôlsiahai kha an phûmhai sikin. 35Khanchu mipuihai chu, kha hmun ata kha Hazerot-a an fea, khataka khan omhmun an khuar tâka.


LEVI DÂN 19 HRAN - Rengpa’n Mosia kuang, “Israel mipui - Bible Search\nLEVI DÂN 18 LEVI DÂN 20\nLEVI DÂN 19\nA’rthiang le irthiangloi\n1Rengpa’n Mosia kuang, 2 “Israel mipui pungkhômhai kha hril roh: nin irthiang hrang a ni, kei Rengpa nin Pathian hi ki’rthiang sikin. 3 Mâni nu le pa mahrip nin itho seng hrang a ni, ki thupêk angin ki sabat nikhua nin iser hrang a ni, Rengpa nin Pathian ki ni. 4 Millim tiang irhei no roi, biak hrangin millim pathianhai irsiam ual no roi: kei hi Rengpa nin Pathian ki ni.\n5Irpôlkhômhai thilinhlan Rengpa kuang nin hlanin tho hrang lam ki iti ang khan tho’n lân, lei pom ki ti. 6A sâ kha nin thatin mani, a tûka mo fa zoi hrang a ni, 7a sûn thum ni’n nin fâkin chu a porinchea, thilinhlan kha pom no ning. 8Khaang fâk chu thil irthiang a porinchetira, a mô a ipêl hrang a ni, a mihai khan an iensan hrang a ni.\n9 Bu nin âtin faôi tena ât no roi, nin ilâk irhmâi ât hrangin fe nôk no roi. 10Grep voikhat lâk zoi mani, a ra tâk mani, irvai ta no ro, mi’nrianghai le nam danghai hrangin masan ro, kei hi Rengpa nin Pathian ki ni. 11 Inru no ro, mi huang no ro, milak hril no roh. 12Ki’rhming sâmin milak tho no ro, ni Pathian irhming insiat no ro, Rengpa ki ni hi.\n13 Ni bômhai huang no’n lân, an thil nei irchûpuihai no ro, ni kuanga irhlo chu zân khat khom a hlo khap pe no roh. 14 Kuarsêt khuasâl no ro; mitcho matona tûkna thil se no roh. Ni Pathian chi ro, kei hi Rengpa ki ni. 15 Dik takin ni tualbômhai thu rêl pe ngaiin lân, mi’nriang ditsak bîk no’n lân, mi’rchong chi ual hliak no roh. 16Mi chungchâng, milak chong inzaptu ni no ro: thi zôi thei ngîrhmuna ngîr kha san hrangin ni thu inhriat ang ang hril irdîn no ro; Rengpa ki ni hi. 17 Tukhom khôkmâk lungrîl irput no ro, irhong pharin thu insîr suakin nin kâr thu infeltir ro, khanchu thilsual ni itho loi hrang a ni. 18 Tu chunga khom phuba la no ro, khôkmâk no ro; lung ni irthung angin ni bômhai kha lungthung roh. Kei hi Rengpa ki ni.\n19 Ki thupêkhai hi zôm roh. Ni sâ vâi kha chi dang dang irzêltir no roh. Loi inkhata chîmu dang dang song no roh. Thil chi hni puankhông sil no roh.\n20Suak dôngmate kha, mi’n dôngma hrangin hual sianlân, a man la pe loi mani, la’nsualoi mani a ni’n chu mi dangin lei châipui khomsian, suak mamai a nia, that hrang chu ni ma, hrem hrang chu a ni. 21Pasal khan tho’nchâi man thilinhlan, irtongna puan ina a hong inhlan hrang a ni. 22Kha pa sual irbôlna hrang irthârna kha ochaiin lei inhlan pe a ta, Pathianin ngaidam a ti. 23Kanaan ram nin hong tung tika, thei nin iling rêng rêng a ra phut ata kum thum sûng chu porinchea bê hrang a ni, fa no roi. 24A kum minlinaa thei ra murdi chu Rengpa, nin Pathian kuang lômthu hrilna hrangin nin inhlan hrang a ni. 25A kum ringanaa thei ra chu fa thei ta nin ti; khaang khan nin tho’n chu nin thei kha a sân ra nuam a ti; Rengpa nin Pathian ki ni.\n26 Sa rêng rêng a thisen le ileh fa no roi, mitvai dôihai, tasânhai, uar no roi. 27 Nin michal ata a vêlin nin sam voi inkol mani, hnerkamul voihai mani nin itho hrang ni ma. 28Mithi sûn sikin nin taksa rêng rêng khom nin irziak inchialhai, ir-âtkhok mani uar no roi. Kei hi Rengpa nin Pathian kha ki ni.\n29 Ni nâinu chu tempil notizuara pêkin thanginse no ro; nam dang pathian tiang irheina lik ni ti, ram chu pualoina’n sipna ni. 30 Sabat nî serin lân, chubai ni ni mûkna hmun chu inza ro, Rengpa ki ni hi. 31 Ramilhli ikop mani, mithi kaithoi thei mani irdon hrangin fe no ro; khaang kha ni tho’n chu porinche ni ti. Rengpa nin Pathian ki ni hi. 32Tar luchuak tâkhai makunga ngîrna châng inhren lân, ulianhai chu inza roh. Nin Pathian chi roi, kei hi Rengpa ki ni.\n33 Nin rama nam dang om saihai chu dengintheitir no roi. 34Nin Israel chanpuihai angin bê unglân, mâni lung nin irthung angin lungthunghai roi. Nangni khom Aigupta rama mikhual nin ni ngai kha inhre mai roi. Kei hi Rengpa nin Pathian ki ni.\n35 Irtêna dik loihai, varna lung dik loihai, phalla dik loihai hmangin mi huang no roi. 36Irtêna diktak, varna lung diktak, phalla diktak hmang ngai roi. Aigupta ram ata nangni hruaisuaktu Rengpa nin Pathian ki ni. 37Ki dân murdi le ki thupêkhai hi zôm roi, Rengpa ki ni.


LEVI DÂN 16 HRAN - Arona nâihai inhni’n Rengpa makunga - Bible Search\nLEVI DÂN 15 LEVI DÂN 17\nLEVI DÂN 16\n1Arona nâihai inhni’n Rengpa makunga mei irthiang loi hmanga mirimhoi an hâl sikin an thi zoi hnungin Rengpa’n Mosia a chongpuia: 2 “Ni upa Arona kha hril roh: Thuthung bôm sîng chunga sûma ki zuang ngai sikin hmun irthiang tak tentan zâr sûnga a hong ilût papai hrang ni ma, kha kha a uksak no’n chu thi a ti. 3 Hmun irthiang taka chu sehrâtchal tuai, sual irbôlna thilinhlan le belra hâlirvôm hong inhlan hrangin chu hong lût thei a ti. 4Tui irsil bak a ta, sil le kai irthiang a irbel hrang a ni; puan irnêm songkol hai, tumante kai a ta, puan irnêm kongkhitin khit a ta, puan irnêm diarin a ikai sa hrang a ni. 5Israel pungkhôm khan sual irbôlna thilinhlan hrang kêlchal inhni le hâlirvôm thilinhlan hrang belrachal inkhat an ipêk hrang a ni. 6Arona’n sehrâtchal kha ama le a in sûng mihai hrangin sual irbôlna’n sual irbôlna thilinhlana inhlan a ti. 7Irtongna puan in lûtnaa kêl inhni kha kai a ta, 8a kho tak mo Rengpa hrangin ni ni, a kho tak mo Azazela hrangin a ini hrang ti inhriatna hrangin tâ an sâna, 9Rengpa inthang ual chu sual irbôlna thilinhlana inhlan a ti. 10Azazela hrangin inthang kêl kha Rengpa kuang a hring puma inhlan phot hrang a ni, sual irbôlna hrangin Azazela kuang ramkâra insua hrang a ni.\n11Arona’n sehrâtchal kha inhlan a ta, ama le a in sûng mihai sual irbôlna hrangin sual irbôlna thilinhlana inhlan hrang a ni. 12Mei lâkna’n maichâma meiri-al kha lâk a ta, mirimhoi hâl zât hap hni le hmun irthiang taka a hong ichôi hrang a ni. 13Rengpa makunga mirimhoi kha meia phul a ta, mirimhoi khu khan thuthung bôm sîng kha a inhli hrang a ni: khanchu, hmu thei no nia, a ithiloi hrang a ni. 14Sehrâtchal thisen kha a kut chalin thuthung bôm makunga khom voisari a inthek hrang a ni. 15 Kha zoi tika chu kêl kha mipui sual irbôlna thilinhlana that a ta, a thisen kha hmun irthiang taka khan hong chôi a ta, sehrâtchal thisen a iti ang thuthung bôm maton tianga le a sîngnaa a inthek hrang a ni. 16Khaang khan hmun irthiang tak kha Israel mipuihai tho’nchâina le an sualna ata a thâr irthiang hrang a ni. Irtongna puan in riakhmun kôl zela om a nia, riakhmun porinche sikin khaanga irthiangtir kha a inang a ni.\n17Hmun irthiang tak thâr irthiang hranga Arona a lût le a hong suak nôk kâra irtongna puan in sûnga tukhom an iom hrang ni mah. 18Ama le a in sûng mihai sual le Israel pungkhôm sual irbôlna a tho zoiin chu pên tiang hong suak a ta, maichâma hâlirvôm thilinhlan inhlan a ta, thâr irthiang a ti. Sehrâtchal thisen le kêl thisen senkhat kha maichâm kila irkihaia khan a pol hrang a ni. 19A kutchalin thisen chimrip kha maichâma voisari inthek a ta, Israel mihai sualna sikin a thâr irthiang hrang a ni. 20Hmun irthiang takhai, irtongna puan in sûng murdihai, maichâmhai a thâr irthiang zoiin chu Azazela hranga kêl kha Rengpa makunga inhlan a ti. 21Kêl lua khan a kut kianghni’n irnghat a ta, Israel mihai thil saloi le sual an ithohai le an pualoina murdi kha phuang a ta, kêl lua khan irnghat a ti; a itho hranga inkung khan ramchâra kêl kha fepui a ta, 22Kêl khan an porinchena murdi kha pêl a ta, ramchâra khan insua a ti.\n23 Kha zoi tena Arona kha irtongna sûnga lût a ti, hmun irthiang taka a lu doa ochai songkol innghâkhai kha hlîk a ta, masan a ti. 24Hmun irthianga khan tui irsil a ta, ama puandiar irbel nôk a ta, hâlirvôm thilinhlan, ama dongtum le mipui dongtum inhlan a ta, ama sual le mipui sual kha a irbôl hrang a ni. 25Sual irbôlna thilinhlan, sa marhai kha maichâma hâl a ti.\n26Ramchâra Azazela hranga kêl va insuatu khan in tiang a hong kîr tika a puandiar irsu a ta, tui a irsil sa hrang a ni. 27 Sehrâtchal le kêl, sual irbôlna thilinhlan hranga that, hmun irthiang taka sual lapaina hrang an thisen lâklût sai kha a vunhai, a sûngkuahai le dâi pên tiang hâl zit hrang a ni. 28Va hâlirvômtu’n chu a sil le kai irsu a ta, irtongna puan in tiang a hong kîr mân tui a irsil hrang a ni. 29 Hi dân hi kumkhuaa zôm hrang a ni. Tha sarina tarik sûn sôm niin chu Israel mi murdi le an laia nam dang om sahai khan bu nghei an ta, sin an itho hrang ni mah. 30Hi nikhua hin a ni, an hong irthiang theina hrangin an sual murdi irbôlna thilinhlan an inhlan a ni.\n31Hi nikhua hi nikho ser, ser ir-up khak hrang a ni, bu ngheia sin khom tholoi hrang a ni. Hi dân hi kumkhua’n zôm hrang a ni.\n32“Ochai inlaltak hranga sahriak pol le a pa irthûl hranga namindetin hi thil hi a itho hrang a ni, ochai songkol irthiang a innghâk hrang a ni. 33Hmun irthiangtak, irtongna puan in sûnghai, maichâmhai, ochaihai le pungkhômhai thâr irthiangna sin kha a itho hrang a ni. 34Hi dânhai hi kumkhuaa zôm hrang a ni. Israel mihai kha kum khata voikhat, an sual an irthâr irthiangna sin hi tho pe ngêt hrang a ni,” a tia. Mosia’n Rengpa thupêk ang khan a tho tâka.


FESUAKNA 19 HRAN - Israelhai kha Aigupta ram ata an zôk - Bible Search\nFESUAKNA 18 FESUAKNA 20\nIsraelhai Sinai tânga\n1Israelhai kha Aigupta ram ata an zôk nî ata tha thumna taka khan Sinai ramchâr an hong tunga. 2Refidim ata an suak zoiin Sinai ramchâr an lûta, kha ramchâra khan, Israelhai chu tâng kôla khan an riaka. 3Khanchu Mosia kha Pathian irtongpui hrangin tânga khan a hong luia. Rengpa khan tâng ata kha a koia, a kuang, “Jakoba in sûngkuahai laia hiang hin ti ro, Israel mipuihai laia khom: 4Aigupta chunga ki sinthohai le irmupuiin a tê a mitha chunga a ichôi ngai ang khan nangni ki chôia, ki kuanga nangni ki hruai intung lam nin hmua. 5 Khasikin ki chong nin irngai ta taka, ki thuthung hi nin vong maiin chu, rammuala nam tin laia ki ta hrangin ki’rchon nei thei nin ti: rammual pumpuia chi, nam irthiang ni nin ti, iti hril roh. Hi hi Israelhai laia ni insîr hrang a ni,” a tia. 6 Khanchu ki tah hrangin ochai chu, nam irthiang ni nin ti; iti hril roh. Hi hi Israelhai laia ni insîr hrang chu a ni, a tia. 7Khanchu Mosia chu a chum nôka, mipui hruaituhai a koibûma, Rengpa thupêk murdi kha a hril vinga. 8Mipuihai khomin, “Rengpa’n a iti murdi chu tho kin ti,” an rêngin an ti inruala. Khanchu Mosia’n mipuihai sâmna kha Rengpa kuang an tung nôka.\n9Rengpa khan Mosia kuang, “Irngai ro, nang ki chongpui lai tak mipuihai inhriat sa theina hrangin le kumtuangin ki thu an zôm mai theina hrangin sûm irsatakin ni kuang zuang ki ti,” a tia. Khanchu Mosia khan mipuihai iti kha Rengpa an hril nôka. 10Rengpa’n a kuanga, “Mipuihai kuang fe’n lân, a vuan le nangtûk khi thâr roh. An puanhai irsutirhaiin lân, 11sûn thumna nî tena chu irzoi ri sehai; kha nî khan chu mipuihai mit hmua Sinai tânga khan Rengpa a zuang ichum hrang a ni sikin. 12 An kuanga khan, Irdîn unglân, tânga khan hong lui viat no roi, tâng hmor khom hong tôn viat no roi; tukhomin tâng a hong tônin chu lung leh dêng that hrang a ni, 13kut leh zel inthem phal ni maka, lunga dêng that hrang a ni, anino’nchu thala kâp that hrang a ni; sa mani mihriam mani a huam dôr that hrang a ni, khannisianlân bekul an ring tena chu mipuihai kha tânga an ilui hrang a ni,” a tia.\n14Kha zoiin chu Mosia kha tâng ata a zuang chuma, mipuihai kha a thâr irthianghaia; an puanhai irsûk infâiin, 15Mosia’n an kuang, “Sûn thum nîa hrangin irsiam ving unglân, pasal le nupang chunga irdîn roi,” a tia. 16 Sûn thum nî zînga khan chu khua a hong irzila kôl a irtêka, tâng sîp ata sûm a zuang irsâtira, bekul inring takin an tuma; riakbuka om an rêngin an phûk an thinga. 17Khanchu Mosia khan a hruai suakhaia; tâng kôla khan an ngîra. 18Sinai tânga khan Rengpa kha mei angin a zuang chum sikin an thim khap tâka; kha meikhu kha, hâl inzôina meikhu angin a tâk chûl chûla, tâng kha a saterengin an hnîngtira. 19Bekul irhâi an ringtir si sita, khanchu Mosia’n thu a hrila, Pathianin khonri angin a sâma. 20Pathian kha tâng sîp taka a zuang chuma, Mosia chu tâng sîpa khan a koia, khanchu Mosia kha a hong luia. 21Rengpa khan Mosia kuanga, “Zu chumin lân, mipuihai khu zu ngo ro, anino’nchu, Rengpa hmêl hmu tumin ramri an hong khêl duaiin chu, mi tamtak an irhmang hrang a ni. 22Ochai nihai khom sianlân, a ni hong nâi nuamtuhai chu an irthâr ngêt hrang a ni. Anino’nchu, deng ki intheitirhai hrang kêng,” a tia.\n23Mosia’n, Rengpa kuanga, “Mipuihai hi chu Sinai tânga hong lui thei mahaia; nangma’n, tâng kôla hin ramri khang pehaiin lân, thâr irthiangna hrangin, nangma’n thu ni ni ipêk mo ni ma,” a tia. 24Rengpa khan, “Zu chumin lân Arona hong hruai ro, khannisian ochaihai le mipuihai chu ki kuanga hong hrangin ramri an ikhêl viat hrang ni ma, khano’nchu deng ki intheitirhai hrang kêng,” a tia. 25Khanchu Mosia chu mipuihai kuang a zu fea, Rengpa’n a iti murdi a hrilhaia.